Správa zo zahraničnej pracovnej cesty

1.  Účastník ZPC:
            Mária Harachová, PhDr., CVTI SR, Lamačská cesta 8/A, 811 04 Bratislava, ved. odd. IPTT, AJ, RJ
            Ľubomír Kucka, PhDr., CVTI SR, Lamačská cesta 8/A, 811 04 Bratislava, prac.. odd. IPTT, AJ, RJ
            Oľga Števková, Mgr. CVTI SR, Lamačská cesta 8/A, 811 04 Bratislava, prac. odd. IPTT, AJ, RJ

2.  Zahraničná pracovná cesta:
Veľká Británia, Manchester, 29.5 – 2. 6. 2012, hotel Renaissance, konferencia PATLIB 2012, hradenie nákladov: M. Harachova a O. Števková – 75% hradil EPÚ, 25% CVTI SR, Ľ. Kucka – náklady hradené v rámci projektu NITT SK z EFRR.

3.  Rámcový program pobytu:
29. 5. – prílet z Viedne cez Düsseldorf do Manchestru, ubytovanie; 30. 5. PATLIB 2012: prednášky (9.30 – 17.30 h), 31.5. PATLIB 2012: prednášky a workshopy (9.00 - 17.00 h), 1. 6. PATLIB 2012: prednášky, záver (9.00 – 12.30); 2.6 odlet z Manchestru cez Frankfurt do Viedne.

4.  Stručný priebeh rokovaní, resp. študijného pobytu:
Tohtoročná medzinárodná konferencia PATLIB 2012 sa konala v dňoch 30. mája – 1. júna 2012 v najpriemyselnejšom meste Anglicka, Manchestri, s počtom účastníkov 173 z 27 európskych krajín. Kým predchádzajúca konferencia bola zameraná na tri hlavné okruhy: nástroje, duševné vlastníctvo a pracovné postupy, na tohtoročnej rezonovali témy ako „za hranicami patentových informácií“, „nástroje pre služby s pridanou hodnotou“, „spolupráca medzi sférou duševného vlastníctva a inovačnými sieťami v Európe“. Podnetnou úvodnou prezentáciou zaujal Richard Gallafent z právnickej firmy Gallafents z Veľkej Británie, ktorý sa zameral na postavenie patentového zástupcu, poskytovanie právnych a poradenských služieb pre začínajúcich aj pokročilejších vynálezcov v rámci patentového strediska. Nigel Spencer z British Library z Londýna, prezentoval prípadovú štúdiu Strediska pre podnikanie a duševné vlastníctvo v British Library, ktoré orientuje svoje služby aj na poradenstvo pri podnikaní.
Na tohtoročnej medzinárodnej konferencii vystúpili niektoré strediská PATLIB, ktoré sa zúčastňujú pilotného projektu. Vo svojich prezentáciách sa zamerali na dosiahnuté výsledky v oblasti sofistikovaných rešeršných služieb, kvalitu rešerší, používateľskú komunitu. Medzi pozoruhodné príspevky patrili príspevky Mustafu Cakira zo strediska PATLIB pôsobiaceho vo Vedecko-technologickom centre Ege Univerzity v tureckom Izmire, ktoré boli zamerané na poskytovanie patentových služieb s pridanou hodnotou a patentové štatistiky v oblasti zdravotníctva a príspevok Pavla Jirmana z Českej republiky. Podrobne informoval o službách strediska PATLIB Asociace rozvoje invencí a duševního vlastnictví ARID z Hradca Králové, pričom ťažisko prezentácie bolo zamerané na prácu v oblasti duševného vlastníctva so žiakmi základných škôl. ARID spolupracuje s holandskou nadáciou „Deti a veda“ a s Úřadom průmyslového vlastníctví ČR. Z hľadiska pomoci začínajúcim vynálezcom bola inšpiratívna prezentácia Jouni Hynynena z Centre for Economic Development z Fínska, v ktorej ilustroval tzv. „vynálezcovskú cestovnú mapu“, ktorej cieľom je uľahčiť orientáciu v oblasti duševného vlastníctva a názorne demonštrovať formy ochrany.
PATLIB Centrum pri CVTI SR prezentovalo svoju činnosť a dosiahnuté skúsenosti v prednáške „Skúsenosti PATLIB strediska Bratislava s používaním nových nástrojov“, ktorej autormi boli PhDr. Mária Harachová a PhDr. Ľubomír Kucka. Prvá časť príspevku obsahovala informácie o zameraní CVTI SR, jeho hlavných aktivitách, účasti na projektoch a vyhodnotenie dosiahnutých výsledkov strediska PATLIB. Druhá časť príspevku bola zameraná na komparáciu a evaluáciu nástrojov umožňujúcich vizualizáciu výsledkov v rešeršných službách.
Na konferencii sa zúčastnili všetky slovenské PATLIB centrá, keďže v tomto roku Európsky patentový úrad im hradil 75% nákladov.
Počas konferencie mali účastníci pilotného projektu PATLIB, ale aj ďalšie nezapojené strediská PATLIB a patentové úrady možnosť prezentovať svoje dosiahnuté výsledky vo vystavovateľských stánkoch. Využilo ju Rumunsko, Poľsko, Česko, Lotyšsko, Litva, Veľká Británia, Turecko, Estónsko a EPÚ. Prostredníctvom plagátov z našich podujatí sme dokumentovali všetky aktivity nášho strediska aj my. Inštitúcia CVTI SR bola predstavená prostredníctvom reprezentačnej brožúry v angličtine. Medzi ďalších „nepatentových“ vystavovateľov patrili najmä Enterprise Europe Network (EEN) a firmy Questel, Minesoft, Jouve ap.
           Cenné boli najmä osobné konzultácie súvisiace s realizovaním jednotlivých aktivít projektu a prípravou aktivít pre ďalšie obdobie. V rámci konferencie prebiehali aj workshopy, pričom sme sa zúčastnili na workshope Nástroje pre služby s pridanou hodnotou.

5.  Odporúčané závery:
Získané poznatky je potrebné priebežne využívať pri zabezpečovaní činnosti strediska PATLIB, najmä v súvislosti s aktivitami vyplývajúcimi z jeho účasti v pilotnom projekte. Konkrétne sa budú dať aplikovať: pri tvorbe rešeršných profilov a ich aktualizácii – čo umožní poskytovať priebežné patentové rešerše na stav techniky, propagácie a marketingu patentových informačných služieb, prehĺbení spolupráce a tvorbe spoločných podujatí s partnerskými inštitúciami, tematickom zameraní a zostavení programov školení a seminárov pre používateľov.

6.   Prehľad prinesenej dokumentácie a miesto jej uloženia
Zborník príspevkov z konferencie (aj s prezentáciou PhDr. Harachovej a PhDr. Kucku) spolu s ďalšou získanou dokumentáciou, ktorá sa týka programu konferencie, informačných materiálov s problematikou duševného vlastníctva  bude k dispozícii v oddelení informačnej podpory transferu technológií (stredisko PATLIB). 

7.   Osobitne vyhodnotený očakávaný prínos ZPC
Pre nás, ako súčasť tímu pilotného projektu, boli dôležité osobné kontakty s ďalšími účastníkmi projektu. Odborné prednášky boli cenné najmä tým, že sprístupnili najaktuálnejší stav v konkrétnych oblastiach, a tak nám umožnili získať nové poznatky. Získané poznatky budú využite pri implementácii národného projektu NITT SK v oblasti poskytovania podporných služieb vedeckej komunite v procesoch zabezpečovania ochrany duševného vlastníctva.

8.    Spôsob zverejnenia výsledkov ZPC, prenos získaných informácií

Správa a informácie z konferencie budú sprístupnené ďalším pracovníkom inštitúcie, ktorí sa zaoberajú otázkami priemyselného vlastníctva a transferu technológií.

Súhlasím so zverejnením správy na internete
Áno

Správu vypracoval: Ľubomír Kucka, Mária Harachová, Oľga Števková
Dátum: 11. 6. 2012

Správu schválil:  prof. RNDr. J. Turňa, CSc.